Kauno miesto savivaldybės taryba

**Kauno miesto savivaldybės taryba** – Kauno miesto savivaldybės bendruomenės atstovaujamoji savivaldos institucija, atsakinga už savivaldos teisės, savo funkcijų ir bendruomenės iškeltų uždavinių įgyvendinimą bendruomenės interesais savivaldybės teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruotų politinių partijų pateiktus kandidatų sąrašus. Rinkėjai – savivaldybės teritorijos gyventojai, gali keisti kandidatų eilę sąraše, penkiems kandidatams suteikdami pirmumo balsus.

Tarybą sudaro 41 tarybos narys. Naujai išrinktos tarybos nario įgaliojimai prasideda, o ankstesnės kadencijos tarybos nario įgaliojimai baigiasi nuo tos dienos, kurią naujai išrinkta taryba susirenka į pirmąjį posėdį.

Per du mėnesius nuo pirmojo naujai išrinktos savivaldybės tarybos posėdžio sušaukimo dienos turi būti išrinktas savivaldybės meras, paskirti mero pavaduotojas ir savivaldybės administracijos direktorius, sudaryti tarybos komitetai ir tarybos kolegija. Savivaldybės tarybos veiklos tvarką ir formas nustato Vietos savivaldos įstatymas ir savivaldybės tarybos veiklos reglamentas.

Savivaldybės taryba savo įgaliojimus įgyvendina kolegialiai savivaldybės tarybos posėdžiuose. Tarybos posėdžiams klausimus rengia komitetai bei komisijos savo posėdžiuose, tarybos narių frakcijos bei savivaldybės administracija. Taryba svarstomais klausimais priima sprendimus ir kontroliuoja jų įgyvendinimą.

Savivaldybė yra Lietuvos savivaldybių asociacijos narė.

## Istorija
Pirmoji Kauno miesto tarybos kadencija išrinkta 1990 m. kovo 24 d. tuomet išrinkti 108 deputatai, dauguma buvo remiami Sąjūdžio. Antrosios kadencijos taryba išrinkta 1995 m. kovo 25 d. (41 narys). Trečiosios kadencijos taryba paaiškėjo 1997 m. kovo 23 d., ketvirtieji rinkimai įvyko 2000 m. kovo 19 d., o penktoji išrinkta 2002 m. gruodžio 22 dieną.

## Merai
: **Tarybos pirmininkai**
* 1990 m. balandžio 13 d. pirmuoju Kauno tarybos pirmininku išrinktas Gintaras Pukas.
* 1991 m. spalio 24 d. – 1995 m. kovo 23 d. Vygintas Grinis.
: **Merai**
* 1990 m. gegužės 15 d. – Vidmantas Adomonis
* 1991 m. gegužės 31 d. – Vilimas Čiurinskas
* 1992 m. birželio 17 d. – Arimantas Račkauskas
* 1995 m. balandžio 12 d. – Rimantas Tumosa
* 1995 m. birželio 6 d. – Vladas Katkevičius
* 1997 m. sausio 21 d. – Alfonsas Andriuškevičius
* 1997 m. balandžio 10 d. – Henrikas Tamulis
* 2000 m. balandžio 13 d. – Vytautas Šustauskas
* 2000 m. spalio 30 d. – Gediminas Budnikas
* 2001 m. vasario 9 d. – Erikas Tamašauskas
* 2002 m. birželio 10 d. – Giedrius Donatas Ašmys
* 2003 m. balandžio 10 d. – Arvydas Garbaravičius
* 2007 m. balandžio 12 d. – Andrius Kupčinskas
* 2011 m. balandžio 14 d. – Rimantas Mikaitis
* 2011 m. spalio 27 d. – Andrius Kupčinskas
* 2015 m. balandžio 16 d. – Visvaldas Matijošaitis

## Savivaldybės tarybos
* Kauno miesto taryba 1990–1995 m.
* Kauno miesto savivaldybės taryba 1995–1997 m.
* Kauno miesto savivaldybės taryba 1997–2000 m.
* Kauno miesto savivaldybės taryba 2000–2003 m.
* Kauno miesto savivaldybės taryba 2003–2007 m.
* Kauno miesto savivaldybės taryba 2007–2011 m.
* Kauno miesto savivaldybės taryba 2011–2015 m.
* Kauno miesto savivaldybės taryba 2015–2019 m.

## Išnašos

## Nuorodos
* Oficiali svetainė 
* Kauno miesto merai